ครม.เพิ่มค่าชคบ.4% ให้ข้าราชการบำนาญ
ครม.อนุมัติขึ้นค่าครองชีพข้าราชการบำนาญ 4%
31 ธ.ค. 2557

ครม.อนุมัติขึ้นค่าครองชีพข้าราชการบำนาญ 4%
นายวิสุทธิ์ ศรีสุพรรณ รมช.คลัง เปิดเผยว่า ที่ประชุมคณะรัฐมนตรี (ครม.) เมื่อวันที่ 30 ธ.ค. มีมติอนุมัติให้ปรับขึ้นเงินช่วยค่าครองชีพผู้รับเบี้ยหวัดบำนาญ (ช.ค.บ.) อัตรา 4% โดยให้ย้อนหลังตั้งแต่วันที่ 1 ธ.ค.เป็นต้นไป ซึ่งจะมีผู้รับเบี้ยหวัดบำนาญได้รับประโยชน์กว่า 5.3 แสนราย ใช้งบประมาณปีแรกประมาณ 4,000 ล้านบาท สำหรับการให้บำนาญระยะเวลา 10 เดือนที่เหลือของปีงบประมาณ 2558 และปีต่อๆ ไปจะใช้งบปีละกว่า 5,000 ล้านบาท
“หลังจากปรับขึ้นเงินเดือนให้ข้าราชการไปแล้ว จึงปรับ ช.ค.บ.ให้ผู้รับบำนาญด้วยถือเป็นของขวัญปีใหม่” นายวิสุทธิ์ กล่าว
ทั้งนี้ ที่ประชุม ครม.มีมติอนุมัติร่างพระราชกฤษฎีกาเงินช่วยค่าครองชีพผู้รับเบี้ยหวัดบำนาญ โดยสาระสำคัญกำหนดให้ผู้ได้รับหรือมีสิทธิได้รับเบี้ยหวัดตามข้อบังคับกระทรวงกลาโหม ผู้ได้รับหรือมีสิทธิได้รับบำนาญปกติ บำนาญพิเศษเพราะเหตุทุพพลภาพบำนาญพิเศษหรือบำนาญตกทอดในฐานะทายาทหรือผู้อุปการะหรือผู้อยู่ในอุปการะตามกฎหมายว่าด้วยบำเหน็จบำนาญข้าราชการซึ่งได้รับเบี้ยหวัดหรือบำนาญอยู่แล้วในวันที่ 1 ธ.ค. 2557 ให้ได้รับ ช.ค.บ. ดังนี้ 1.ผู้ที่ได้รับหรือมีสิทธิได้รับเบี้ยหวัดหรือบำนาญและ ช.ค.บ.อยู่แล้วให้ได้รับ ช.ค.บ.เพิ่มขึ้นอีกในเดือนละ 4% ของเบี้ยหวัดหรือบำนาญและ ช.ค.บ.ที่ได้รับ 2.ผู้ที่ได้รับเฉพาะเบี้ยหวัดหรือบำนาญ ให้ได้รับ ช.ค.บ.เดือนละ 4% ของเบี้ยหวัดหรือบำนาญที่ได้รับ